ན་མོ་རཏྣ་ཏཱ་ཡཱ་ཡ།རབ་འབྱམས་རྒྱལ་བ་ཀུན་གྱི་ཐུགས་རྗེའི་གཟུགས།།ལྷར་བཅས་སྐྱེ་འགྲོ་ཡོངས་ཀྱི
བསོད་ནམས་ཀྱི།།ཞིང་མཆོག་རང་བྱུང་མཆོད་རྟེན་ཆེན་པོ་ལ།།སྒོ་གསུམ་གུས་པ་ཆེན་པོས་ཕྱག་འཚལ་ལོ།།དྲན་པ་ཉེར་གཞག་ལ་སོགས་བྱང་ཕྱོགས་དང་།།སྟོབས་དང་མི་འཇིགས་མ
འདྲེས་ལ་སོགས་པའི།།རྒྱལ་བའི་ཡོན་ཏན་གཟུགས་སུ་ལེགས་ཤར་བ།།རང་བྱུང་མཆོད་རྟེན་ཆེན་པོར་ཕྱག་འཚལ་ལོ།།ཐུབ་པ་ཆེན་པོ་འོད་སྲུངས་ལ་སོགས་པོའི།།སྔོན་བྱོན་པ་དེ
གཤེགས་མང་པོའི་རིང་བསྲེལ་གྱི།།ཟ་མ་ཏོག་གྱུར་མཆོད་རྟེན་ཆེན་པོ་ལ།།སྒོ་གསུམ་གུས་པོ་ཆེན་པོས་ཕྱག་འཚལ་ལོ།།སྟོན་པ་མཉམ་མེད་ཤཱཀྱའི་རྒྱལ་པོ་ཡིས།།གང་གི་ཡོན་ཏན་རྒྱ

ཚོར་རབ་བསྔགས་པ།།ལྷ་མིའི་མཆོད་ཡུལ་མཆོད་རྟེན་ཆེན་པོ་ལ།།སྒོ་གསུམ་གུས་པ་ཆེན་པོས་ཕྱག་འཚལ་ལོ།།རྒྱལ་བ་གཉིས་པ་འཕགས་པ་ཀླུ་སྒྲུབ་དང་།།འཛམ་གླིང་མཁས་པའི་གཙུག་རྒྱན།།
དབྱིག་གཉེན་སོགས།།མཁས་གྲུབ་བྱེ་བ་བརྒྱ་ཡི་མཆོད་པའི་གནས།།རང་བྱུང་མཆོད་རྟེན་ཆེན་པོར་གསོལ་བ་འདེབས།།གང་ལ་རྩེ་གཅིག་མཆོད་ཅིང་གསོལ་བཏབ་ན།།འདོད་དོན་ཐམས་ཅད
ཡིད་བཞིན་སྩོལ་མཛད་པ།།ཡིད་བཞིན་ནོར་འདྲའི་མཆོད་རྟེན་ཆེན་པོ་ལ།།དད་ཅིང་གུས་པ་ཆེན་པོས་ཕྱག་འཚལ་ལོ།།མེ་ཏོག་སིལ་མ་ཕྲེང་བ་སྤེལ་ལེགས་དང་།།དྲི་ཞིམ་བདུག་སྤོས་སྣང
གསལ་དྲི་ཆབ་དང་།།ལྷ་དང་མི་ཡི་བཟའ་བཅའ་སྣ་ཚོགས་དང་།།ཡན་ལག་དྲུག་ལྡན་ལྷ་ཡི་གླུ་དབྱངས་དང་།།ཆོས་ཀྱི་དབྱངས་ལྡན་རོལ་མོ་སྣ་ཚོགས་དང་།།ཁོར་ཡུག་བརྒྱན་པའི་གདུགས
དང་བླ་བྲེ་དང་།།དར་གྱི་ལྡ་ལྡི་རིན་ཆེན་ཕྲེང་བ་དང་།།རབ་འབྱམས་ཞིང་གི་བཀོད་པ་ཐམས་ཅད་ཀྱང་།།བློ་ཡིས་བསླངས་ཏེ་མཆོད་རྟེན་ཆེན་པོར་འབུལ།།བདག་དང་མཁའ་མཉམ་སེམས་ཅན
ཐམས་ཅད་ཀྱིས།།ཐོག་མེད་ནས་བསགས་སྡིག་ལྷུང་མ་ལུས་བཤགས།།རྒྱལ་དང་རྒྱལ་སྲས་སློབ་མར་བཅས་རྣམས་ཀྱི།།མཛད་པ་བཟང་པོ་ཀུན་ལ་ཡི་རང་ངོ་།།འགྲོ་བ་མི་ཤེས་མུན་པར

འཐོམས་རྣམས་ལ།།ཆོས་ཀྱི་སྒྲོན་མེ་ཆེན་པོ་སྤར་དུ་གསོལ།།སྡུག་བསྔལ་བརྒྱས་གཙེས་ཉམ་ཐག་འགྲོ་འདི་ཡི།།མགོན་དང་སྐྱབས་སུ་བརྟན་པར་བཞུགས་སུ་གསོལ།།
མཆོད་རྟེན་ཆེན་པོར་མཆོད་ཅིང་གསོལ་བཏབ་སོགས།།བདག་གིས་དགེ་བ་ཇི་སྙེད་བསགས་པ་རྣམས།།མཁའ་མཉམ་ཡིད་ཅན་མ་ལུས་སྒྲོལ་བའི་ཕྱིར།།ཐུབ་པའི་བསྟན་པ་ཡུན་རིང་གནས
ཕྱིར་བསྔོ།།སེམས་ཅན་ཐམས་ཅད་བདེ་ཞིང་སྐྱིད་པ་དང་།།ཕན་ཚུན་གནོད་མེད་བྱམས་སེམས་ལྡན་པ་དང་།།ཐུབ་པའི་བསྟན་ལ་དད་ཅིང་གུས་པ་ཡིས།།ཆོས་ཀྱི་ལམ་ལ་ངེས་པར
འཇུག་གྱུར་ཅིག།ཐུབ་པའི་བསྟན་པ་དར་ཞིང་རྒྱས་པ་དང་།།བསྟན་འཛིན་དམ་པ་ཐམས་ཅད་ཞབས་བརྟན་ཞིང་།།ཆོས་མཛད་ཐམས་ཅད་ཐུགས་མཐུན་བཤད་སྒྲུབ་འཕེལ།།དེའི་མཐུས
འགྲོ་རྣམས་སྨིན་ཅིང་གྲོལ་གྱུར་ཅིག།དམྱལ་བ་ཡི་དྭགས་དུད་འགྲོ་ལྷ་མིན་གྱི།།སྡུག་བསྔལ་ཐམས་ཅད་མྱུར་དུ་རྒྱུན་ཆད་ནས།།ཐམས་ཅད་དག་པའི་ཞིང་དུ་སྐྱེས་གྱུར་ཏེ།།ངན་སོང་གནས
རྣམས་མྱུར་དུ་སྟོངས་གྱུར་ཅིག།མི་ཡི་འཇིག་རྟེན་དག་ན་ལས་ཉོན་མཐུས།།སྐྱེན་ན་འཆིའི་རྒུང་ཚོགས་ཅི་མཆིས་པ།།དེ་དག་ཐམས་ཅད་མྱུར་དུ་རྒྱུན་ཆད་དེ།།ཐམས་ཅད་བྱང་ཆུབ་ལམ་ལ་

འཇུག་གྱུར་ཅིག།ཕྱོགས་བཅུར་བཞུགས་པའི་རྒྱལ་བ་སྲས་བཅས་ཀྱིས།།འགྲོ་བའི་དོན་དུ་སྨོན་ལམ་གང་མཛད་པ།།བདག་གི་ལྷག་བསམ་དག་པའི་མཐུ་སྟོབས་ཀྱིས།།དེ་དག་ཐམས་ཅད
ངེས་པར་འགྲུབ་གྱུར་ཅིག།ཅེས་མཆོད་རྟེན་ཆེན་པོ་གོ་མ་ས་ལ་གནྡྷ་ཞེས་མདོ་ལས་བསྔགས་ཤིང་།བལ་བོད་མཚམས་ཀྱི་སྐྱེ་བོ་རྣམས་འཕགས་པ་ཤིང་ཀུན་ཏུ་བརྗོད་པ་རང་བྱུང་མཆོད་རྟེན
ཆེན་པོར་བ་སྟོད་ཅིང་གསོལ་བ་འདེབས་པའི་རབ་ཏུ་བྱེད་པ་འདི་ཡང་དགེ་སློང་ཡེ་ཤེས་རྒྱལ་མཚན་གྱིས་བཀྲ་ཤིས་བསམ་གཏན་གླིང་དུ་སྒྱུར་བའོ།།།།